Vissermanne seëvier | Netwerk24
Agter is Robyn Jacobs, Dylan Jephtas, Brian Minnis (klubvoorsitter), Jaques Gabriels, Peter Minnis en Gilroy Olivier. Voor is Lucritia Albertyn (African Bank-takbestuurder) en Riaan Arnolds (klubsekretaris).
Die Stellenbosch- en distrikte krieket­klub het Sondag 15 Desember sy jaarlikse ses-aan-’n-kant-gemeen­skaps­kriekettoernooi gehou.
Hierdie toernooi bied al jare lank die geleentheid vir die gemeenskap om krieket eerstehands in ’n gestruktureerde omgewing te ervaar. Uit die toernooi is al baie talent ontgin en die grootste doelwitte van dié toernooi is om ’n welwillendheids­organisasie van hulp te wees, asook om die ontwikkeling van die klub se junior spelers te ondersteun.
Hierdie jaar het nege spanne gekompeteer en van vroeg af het die sesse en grenshoue op Idasvallei gereën. Onder leiding van Franklin Anthony het die Boland-skeidsregters ook seker gemaak geen omstreden­heid vind plaas nie.
In die skildafdeling het Garth le Roux se Ayoba Stars die nuwelinge, Family Vibes, ore aangesit om as wenners uit die stryd te tree.
In die bekerafdeling het die Vissermanne dramaties geseëvier nadat Curtley Klaasen Just4Fun daarvan weerhou het om 12 lopies van die laaste boulbeurt aan te teken. Die Vissermanne is dus welverdiend 2019 se kampioen.